Springs-gruwelhuis: Skokgetuienis oor martelingDie man wat daarvan verdink word dat hy sy vrou en vyf kinders in die Springs-gruwerlhuis aangehou en mishandel het. Foto: Werner Beukes / SAPA Die Springs-landdroshof het Woensdag skokkende getuienis aangehoor tydens die aansoek om borgtog van ŉ pa wat glo sy vrou en vyf kinders aangerand en gemartel het. Rudolf Jansen, die ondersoekbeampte, het getuig oor die vermeende mishandeling en marteling van die kinders, tussen twee en 16 jaar oud. Die man se 11-jarige seun beweer onder andere dat sy pa hom vir twee dae lank met ŉ tou om sy polse laat hang het. Toe hy gepleit het dat sy pa hom moet los maak, het sy pa glo traangas op hom gespuit en hom aangerand. Jansen het ook die seun se mediese verslag aan die hof voorgehou en verduidelik watter kneusplekke en letsels die seun opgedoen het. Die kind het glo ŉ letsel op sy kop nadat hy met ŉ knopkierie geslaan is. Die verdagte, wie se naam nie genoem mag word nie om die identiteit van sy kinders te beskerm, staar aanklagte van aanranding en ontvoering in die gesig. ŉ Bykomende aanklag van verkragting kan ook moontlik teen hom gebring word, ná bewerings dat hy glo sy vrou gedwing het om met hom seks te hê. Jansen het ook getuig die huis waarin die gesin aangehou is, was in ŉ nare toestand. “Daar was rotte en rot-ontlasting in die kombuis,” het hy gesê. “Daar was ook baie pornografiese materiaal in die huis.” Volgens Jansen het die man blyplekke op sy perseel uitverhuur. Die huurders was glo baie bang vir hom. Jansen het ook gesê die verdagte is ŉ vlugrisiko. Die man is op 23 Mei in hegtenis geneem nadat die 11-jarige seun vroeër daardie week uit die huis kon ontsnap en by die bure om hulp gaan aanklop het. Die bure het daarna die polisie ontbied. Die borgtogaansoek duur voort. -SAPA Lees ook: Springs-gruwelhuis: Pa vra borgtog voor volgepakte hof Springs-gruwelhuis: Pa weer in hof Springs-gruwelhuis: Kinders, ma vir berading gestuur Springs-gruwelhuis: Pa in hof